Aalborg Lufthavn har netop gjort status over november. Og der er gode nyheder at spotte. Efter nogle magre år grundet corona er trafikken i november nemlig ved at være lige så god, som den var i 2019 før coronapandemien. Faktisk er der solgt markant flere charterrejser i november, og det glæder lufthavnsdirektør Niels Hemmingsen. - Når vi snakker charterrejser, må man sige, at den opbyggede rejsesult efter pandemien er gældende hos danskerne, hvor ferieoplevelser fortsat bliver prioriteret i familiebudgettet. Det var derfor også glædeligt, at Bravo Tours i starten af november kunne annoncere deres største sommerprogram nogensinde fra Aalborg Lufthavn. Med blandt andet populære spanske og græske charterrejsemål og nyheder som Costa del Sol og Golden Sands, fordobler de antallet af charterrejser fra Aalborg i 2023. Indtil videre ser det altså ikke ud til, at den høje inflation har ramt danskernes lyst til charterrejser. Der vil være gode tilbud Udbud og efterspørgsel hænger som bekendt sammen. I både Billund og Københavns Lufthavn er der lige nu ekstremt billige charterrejser at finde, skriver TV 2 .  Faktisk er det de laveste priser i flere år. Der er ikke tal for Aalborg Lufthavn, men Niels Hemmingsen siger: - Generelt ser vi lige nu ind i en vintersæson - så mon ikke der er fluktuerende priser, og der vil også være mange gode tilbud imellem. Det har jeg da set. I 2019 havde lufthavnen 108.236 rejsende i november, og samme tid i år har der været 103.844.

Opsummering:
I øjeblikket ser det ikke ud til, at nordjydernes rejselyst er påvirket af inflationen.